b'\n_START_ARTICLE_\nUsagi Yojimbo\n_START_SECTION_\nPodatci o stripovskom junaku\n_START_PARAGRAPH_\nKraj 17. stolje\xc4\x87a, feudalni Japan. Vrijeme je nemira i promjena. Rane iz vremena krvavih civilnih ratova jo\xc5\xa1 nisu zacijelile a \xc5\xa1ogunat Tokugawa je upravo uspostavio vlast nad cijelim carstvom. Uspostavljanjem mira od strane \xc5\xa1ogunata samuraji kao ratni\xc4\x8dka klasa postaju suvi\xc5\xa1ni. Veliki broj samuraja, nekada podvr\xc5\xbeenih kodeksu \xc4\x8dasti znanom kao Bushido sada se odaje razbojni\xc5\xa1tvu dok drugi postaju tjelesni \xc4\x8duvari novonastaloj trgova\xc4\x8dkoj klasi. Feudalnim Japanom 17. stolje\xc4\x87a luta i stripovski junak, samuraj bez gospodara odnosno ronin, Miyamoto Usagi, poznatiji kao Usagi Yojimbo (Usagi=Zec; Yojimbo=pla\xc4\x87eni tjelesni \xc4\x8duvar), sljede\xc4\x87i put bushida, put ratnika koji u\xc4\x8di da su odanost i \xc4\x8dast iznad svega ostalog._NEWLINE_U ve\xc4\x87 dva desetlje\xc4\x87a Usagijevog lutanja drevnim Japanom odnosno koliko dugouhi junak \xc5\xbeivi u stripu, Usagi susre\xc4\x87e razne likove od kojih svakako valja spomenuti barem neke poput Gennosukea ili kra\xc4\x87e Gena, \xc4\x8destog Usagijevog suputnuka koji nastoji zaraditi kad god mu se uka\xc5\xbee prilika. U retrospektivnim pri\xc4\x8dama susre\xc4\x87emo Usagijevog senseija tj. u\xc4\x8ditelja Katsuichija. Tu je i Tomoe Ame, lukava i vje\xc5\xa1ta ratnica, zasigurno najupe\xc4\x8datljiviji predstavnik likova nje\xc5\xbenijeg spola. Lepeza likova zaista je \xc5\xa1arolika, osim ve\xc4\x87 spomenutih susre\xc4\x87emo: Stray Dog, Kitsune, Zato-Ino, Lone Goat sa svojim sinom te mnoge, mnoge druge._NEWLINE_Usagi Yojimbo strip je koji je osvojio srca \xc4\x8ditatelja \xc5\xa1irom svijeta a nije zaobi\xc5\xa1ao niti Hrvatsku. \xc4\x8citatelji u Hrvatskoj sa Usagijem su se prvi puta susreli sredinom 1990-ih godina kada su objavljene dvije sve\xc5\xa1\xc4\x8dice da bi od 2001. godine izdava\xc4\x8d Bookglobe krenuo je s izdavanjem ameri\xc4\x8dkih tradepaperback izdanja Usagija (nekoliko mjese\xc4\x8dnih sveski uvezanih u jedan album) u luksuznom tvrdoukori\xc4\x8denom izdanju. Do sada je objavljeno 7 brojeva (studeni 2010.), a nastavci se spremaju.\n_START_SECTION_\nPodatci o autoru\n_START_PARAGRAPH_\nPo\xc4\x8detkom 1980-ih godina kada je Stan Sakai, Amerikanac japanskog porijekla, tada tek ponekima znan po unosu teksta u Groo the wanderer (Groo lutalica) Sergia Aragonesa po\xc5\xbeelio kreirati vlastiti lik po uzoru na samuraja iz 17. stolje\xc4\x87a, Miyamota Musashija. Godine 1981. Stan zapo\xc4\x8dinje rad na liku Miyamota koji je prvotno imao ljudski izgled, me\xc4\x91utim dvije godine kasnije Miyamotu daje \xc5\xbeivotinjski lik, lik zeca. Godine 1984. Usagi napokon debitira kao strip u magazinu Albedo, zajedno s Nilsonom, jo\xc5\xa1 jednim od Sakaijevih stripova u kojemu glavni likovi imaju \xc5\xbeivotinjska nali\xc4\x8dja. U Americi crno-bijeli stripovi nisu bili prili\xc4\x8dno popularni me\xc4\x91u \xc4\x8ditateljstvom, me\xc4\x91utim sredinom 1980-ih godina strip Teenage Mutant Ninja Turtles (Ninje kornja\xc4\x8de) zadobio je ogromnu naklonost publike te tako otvorio put i drugim crno-bijelim stripovima me\xc4\x91u kojima i Usagiju. Ta pompa nije dugo trajala i pre\xc5\xbeivjeli su samo najkvalitetniji stripovi, a me\xc4\x91u njima je, bio i Usagi. Godine 1985., za vrijeme najve\xc4\x87e popularnosti crno-bijelih stripova u Americi Stan je dobio ponudu od izdava\xc4\x8da Fantagraphics Books koju nije mogao odbiti, a koja se pokazala dobrim potezom jer nakon \xc5\xa1to je prvotno izlazio u strip magazinu Critters, 1987. godine dobio je i vlastitu seriju (mjese\xc4\x8dnik tijekom ljeta, a dvomjese\xc4\x8dnik ostatak godine). Postav\xc5\xa1i hitom, kako to ve\xc4\x87 biva Usagijev lik masovno se po\xc4\x8deo iskori\xc5\xa1tavati u komercijalne svrhe te se tako sljede\xc4\x87ih godina pojavljuje na crti\xc4\x87u, majicama, tanke sve\xc5\xa1\xc4\x8dice ponovo bivaju objavljene u tzv. trade paperback izdanjima ali i u onim tvrdokori\xc4\x8dnim, slijede posebna izdnja u boji pa \xc4\x8dak i igra\xc4\x8dke i ra\xc4\x8dunalna igrica, a 1992. godine Usagi dobiva klona smje\xc5\xa1tenog u svemirska prostranstva pod imenom Space Usagi u izdanju Mirage Publishinga. Iste godine, popularnost crno-bijelih stripova najni\xc5\xbea je posljednjih godina. Zabrinut da \xc4\x87e izgubiti \xc4\x8ditatelje Stan je odlu\xc4\x8dio crno-bijelog Usagija o\xc5\xbeiviti bojom. Me\xc4\x91utim kako Fantagraphics Books nije izdava\xc4\x8d stripova u boji a Usagi je bio jedini tzv. \xe2\x80\x9cfunny animal\xe2\x80\x9d strip koji su izdavali, zavr\xc5\xa1no sa brojem 38 Usagi prelazi u ruke novog izdava\xc4\x8da, Mirage Publishinga, gdje dobija novi izgled uz pomo\xc4\x87 koloriranja od strane Toma Lutha. Mirage Publishing tako\xc4\x91er objavljuje i drugu seriju Space Usagija._NEWLINE_U svemu tome Fantagraphics Books nije ostao kratkih rukava jer su i dalje u dogovoru sa Sakaijem izdavali trade paperback i tvrdokori\xc4\x8dna izdanja. No, sre\xc4\x87a i dalje nije pratila hrabrog samuraja dugih u\xc5\xa1iju, tako da je nakon samo 16 brojeva u izdanju Mirage Publishinga svoj dom morao jo\xc5\xa1 jednom potra\xc5\xbeiti negdje drugdje. Taj novi dom pronalazi 1996. godine u izdava\xc4\x8dkoj ku\xc4\x87i Dark Horse Comics gdje ponovo izlazi u svojoj izvornoj, crno-bijeloj verziji. Dark Horse zapo\xc4\x8dinje sa izdavanjem Space Usagi mini serijama sa po 3 sve\xc5\xa1\xc4\x8dice, a zatim i 3 sve\xc5\xa1\xc4\x8dice Usagi Yojimbo mini serijama. Me\xc4\x91utim potra\xc5\xbenja \xc4\x8ditateljstva za Usagijem postaje sve ve\xc4\x87a tako da su serije pro\xc5\xa1irene sa 3 na 5 knji\xc5\xbeica po seriji. Objavljivanje jednom mjese\xc4\x8dno knji\xc5\xbeice sadr\xc5\xbee 24 stranice pri\xc4\x8de i crte\xc5\xbea Stana Sakaia da bi napokon Dark Horse otvorio posebnu seriju za Usagija. Od pete serije pa do danas Usagi Yojimbo redovno biva objavljivan 9 puta na godinu od strane Dark Horse Comicsa.'